“กสิกรฯ” มองศก.ไทยปีนี้ ฟื้นช้า รั้งท้ายอาเซียน ชี้โจทย์เฉพาะหน้า เร่งแก้ปัญหาสภาพคล่อง
“กสิกรฯ” มองศก.ไทยปีนี้ ฟื้นช้า รั้งท้ายอาเซียน ชี้โจทย์เฉพาะหน้า เร่งแก้ปัญหาสภาพคล่อง
“กสิกรฯ” มองศก.ไทยปีนี้ ฟื้นช้า รั้งท้ายอาเซียน ชี้โจทย์เฉพาะหน้า เร่งแก้ปัญหาสภาพคล่อง
18 ก.พ. 2564

นางสาวณัฐพร ตรีรัตน์ศิริกุล ผู้ช่วยกรรมการผู้จัดการ บริษัท ศูนย์วิจัยกสิกรไทย จำกัด กล่าวว่า ศูนย์วิจัยกสิกรไทยยังคงประมาณการเศรษฐกิจไทยปี 64 ไว้ที่ขยายตัว 2.6% โดยยังมีหลายประเด็นที่ทำให้การฟื้นตัวของเศรษฐกิจไทยฟื้นตัวช้าตามหลังประเทศอื่นๆในอาเซียน โดยเฉพาะโครงสร้างเศรษฐกิจไทยที่พึ่งพิงการท่องเที่ยวที่สูงกว่า ขณะที่ยังต้องติดตามการควบคุมการแพร่ระบาดของโรค ตลอดจนการกระจายวัคซีนในประชากรหมู่มากจนสามารถสร้างภูมิคุ้มกันหมู่ ซึ่งจะมีผลต่อการกำหนดแนวทางการเริ่มเปิดรับนักท่องเที่ยว โดยคาดว่าจะสามารถเปิดรับนักท่องเที่ยวได้ในช่วงปลายปี 64
อย่างไรก็ตามความคาดหวังว่าเศรษฐกิจจะกลับไปที่ระดับก่อนโควิด-19 ได้จะต้องใช้ระยะเวลาไปจนถึงปี 65-66 เพราะปัญหาจากโควิด-19 ในรอบนี้กระทบภาคธุรกิจโดยตรง ต่างจากปี 40 ที่มีจุดกำเนิดจากธุรกิจการเงิน อีกทั้งการฟื้นตัวของธุรกิจหลังผ่านพ้นช่วงโควิด-19 คงไม่ทั่วถึง และประเทศไทยยังมีปัญหาเชิงโครงสร้างรออยู่อีกทั้งสังคมสูงอายุ ตลาดผู้บริโภคเล็กลง ปัญหาหนี้ครัวเรือน และปัญหาความสามารถในการแข่งขันของธุรกิจ เป็นต้น
นางสาวเกวลิน หวังพิชญสุข ผู้ช่วยกรรมการผู้จัดการ บริษัท ศูนย์วิจัยกสิกรไทย จำกัด กล่าวว่า กรอบจำนวนนักท่องเที่ยวต่างชาติในกรณีพื้นฐานไว้ที่ประเมินไว้ในปีนี้ที่ 2 ล้านคน แต่เมื่อมองไปที่ภาคท่องเที่ยวยังคงเป็นอุตสาหกรรมที่เปราะบาง โดยเฉพาะกลุ่มโรงแรมในจังหวัดที่พึ่งพิงนักท่องเที่ยวต่างชาติมาก ขณะที่ปัญหาโควิด-19 ในครั้งนี้ ทำให้โรงแรม 30-40% อาจต้องออกจากตลาดไป โดยเน้นไปที่โรงแรมในกลุ่มราคาประหยัด (Budget) หรือราคาระดับกลาง (Midscale)
นอกจากนี้ ยังมีความเป็นห่วงธุรกิจค้าปลีก โดยเฉพาะร้านค้าเอสเอ็มอีในห้างที่มีจำนวน 30% ของเอสเอ็มอีภาคการค้าทั่วประเทศ สำหรับประเด็นเรื่อง Vaccine Passport ยังไม่อาจคาดหวังได้มากในขณะนี้ เพราะยังไม่มีหลักฐานการศึกษาว่าคนที่ฉีดวัคซีนแล้ว จะไม่ติดเชื้อหรือแพร่เชื้ออีกครั้ง ประโยชน์ในเรื่องนี้คงเกิดกับเฉพาะบางประเทศที่รับความเสี่ยงได้ มากกว่าจะเป็นประโยชน์ในระดับโลก
นางสาวธัญญลักษณ์ วัชระชัยสุรพล รองกรรมการผู้จัดการ บริษัท ศูนย์วิจัยกสิกรไทย จำกัด กล่าวว่า โจทย์เฉพาะหน้าของเศรษฐกิจไทยในตอนนี้ คือ การดูแลปัญหาสภาพคล่องทางธุรกิจและครัวเรือน ซึ่งจะเห็นได้จากตัวเลขจำนวนผู้ขอรับความช่วยเหลือทางการเงินที่คงไต่ระดับขึ้นจากปลายปี 63 ที่ 27.6% และ 14.7% ของสินเชื่อสำหรับกลุ่มเอสเอ็มอีและลูกค้าบุคคลรายย่อยตามลำดับ แม้ว่าตัวเลข NPL จะยังไม่สะท้อนมาก เพราะยังอยู่ในช่วงมาตรการผ่อนปรนการจัดชั้นหนี้ของธนาคารแห่งประเทศไทย (ธปท.) ก็ตาม
สำหรับกลุ่มธุรกิจที่เปราะบางนั้นภาครัฐคงมีมาตรการช่วยเหลือเพิ่มเติม เช่น Asset Warehousing เพียงแต่อาจไม่เร็ว เพราะยังต้องรอรายละเอียดในหลายประเด็น ขณะที่หากมีสัญญาณปัญหาการชำระหนี้ที่เริ่มเกิดขึ้นกับธุรกิจ แนะนำให้ผู้บริหารของภาคธุรกิจรีบคุยกับสถาบันการเงิน โดยไม่ต้องรอให้เป็น NPL เพื่อทำให้สถาบันการเงินเข้ามาช่วยวางแผนได้ก่อนที่จะเกิดปัญหาขึ้นจริง